L-UE qed timmodernizza r-regoli tagħha dwar it-taxxa fuq il-bejgħ jew l-użu ta' prodotti bħat-tabakk, l-enerġija jew l-alkoħol. Il-Kunsill laħaq qbil proviżorju dwar miżuri li jtejbu l-ambjent tan-negozju għall-kummerċ f'merkanzija soġġetta għad-dazju tas-sisa, permezz ta' titjib ulterjuri tal-kondizzjonijiet għall-kompetizzjoni ġusta u tnaqqis tal-piż amministrattiv għall-kumpaniji. Illum qbilna dwar titjib importanti tar-reġim tad-dazji tas-sisa applikabbli fl-Ewropa. L-immodernizzar tal-qafas eżistenti jiffoka fuq it-tnaqqis tal-burokrazija u l-ispejjeż għall-produtturi ż-żgħar, filwaqt li tiġi promossa l-kompetizzjoni ġusta fis-suq uniku. Mika Lintilä, ministru Finlandiż għall-finanzi Il-Kunsill qabel dwar il-proposti li ġejjin: id-direttiva dwar arranġamenti ġenerali għad-dazju tas-sisa ir-regolament dwar kooperazzjoni amministrattiva dwar il-kontenut ta' reġistri elettroniċi Id-dazji tas-sisa huma taxxi indiretti fuq il-bejgħ jew l-użu ta' tipi speċifiċi ta' prodotti soġġetti għal tali dazji. Id-dħul minn dawn it-taxxi jmur kollu għand il-pajjiż fejn jitħallsu. Sa mill-1992, il-pajjiżi tal-UE kellhom fis-seħħ regoli komuni biex jiġi żgurat li d-dazji tas-sisa jiġu applikati bl-istess mod u għall-istess prodotti kullimkien fl-UE. Arranġamenti ġenerali għad-dazju tas-sisa u kooperazzjoni amministrattiva dwar il-kontenut tar-reġistri elettroniċi L-għan ta' dawn il-proposti huwa li jiġu allinjati l-proċeduri doganali u tas-sisa tal-UE, sabiex tittejjeb il-libertà tal-moviment ta' merkanzija soġġetta għas-sisa rrilaxxata għall-konsum fis-suq uniku, filwaqt li jiġi żgurat li tinġabar it-taxxa korretta mill-istati membri. Dawn għandhom l-għan ukoll li jnaqqsu l-piżijiet amministrattivi u legali għal kumpaniji żgħar. Il-proposti jinkludu għadd ta' miżuri biex jiġu rrazzjonalizzati u ssimplifikati l-proċessi li jkopru l-interazzjoni bejn l-esportazzjoni u l-importazzjoni u movimenti intra-UE ta' prodotti soġġetti għas-sisa. Id-direttiva dwar l-arranġamenti ġenerali għad-dazju tas-sisa tistabbilixxi, fost l-oħrajn, gwida fuq l-ammonti ta' merkanzija soġġetta għad-dazju tas-sisa li l-individwi jitħallew jakkwistaw għall-użu tagħhom stess u jittrasportaw minn stat membru wieħed għal ieħor mingħajr ma jiġu ntaxxati. Passi li jmiss Ir-regoli l-ġodda ser jiġu adottati formalment mill-Kunsill wara l-finalizzazzjoni mill-ġuristi lingwisti tat-testi tal-proposti. It-test tal-ftehim dwar arranġamenti ġenerali għad-dazju tas-sisa u l-kooperazzjoni amministrattiva Ara l-paġna tal-laqgħa